
Akut alkoholhatás alatt érkező haemorrhagias stroke betegek klinikai kimenetelének vizsgálata

BEVEZETÉS: A nem-traumás eredetű agyállományi vérzések a stroke-ok 10-
15%-át adják, mortalitásuk magas. Ellátásukban a kórházba érkezést követő első
óra kulcsfontosságú, hiszen a vérnyomás és a véralvadási paraméterek szükség
esetén történő gyors normalizálása a beteg túlélési esélyét jelentősen javítja. Az
akut alkoholfogyasztás a fibrinogén-vérlemezke kapcsolódás gátlásán és a
fibrinolysis fokozásán keresztül a hemosztázis folyamatokat befolyásolja, s ezáltal
a vérzésveszélyt fokozza.
CÉLKITŰZÉS: Akut alkoholhatás alatt érkező valamint attól mentes, akut
vérzéses stroke betegek klinikai kimenetelének összevetése.
BETEGEK ÉS MÓDSZEREK: Retrospektív vizsgálatban 1619 vérzéses stroke
különböző formái miatt klinikánkon kezelt beteg adatait áttekintve 20,
laboratóriumi vizsgálattal igazoltan alkoholhatás alatt érkező nem-traumás
agyállományi vérzés miatt felvett beteget találtunk. A vizsgálati csoporthoz egy
korban, nemben, érintett agyterület és a stroke tünetek súlyossága alapján illesztett
kontroll csoportot hoztunk létre. Mind a két csoportba nem-traumás eredetű,
típusos lokalizációban kialakult agyállományi vérzett betegeket válogattunk be,
így a traumás eredet, atípusos lokalizációban, orális antikoaguláns terápia mellett,
vagy agyi érfejlődési rendellenesség miatti vérzés, vagy agyi térfoglalás bevérzése
is kizárási kritériumot jelentett. A klinikai kimenetel megítélésére a 7, 14 napos és
3 hónapos halálozást valamint a három hónapos modified Rankin Scale (mRS)
értéket használtuk.
EREDMÉNYEK: A vizsgálati és a kontroll csoport kora, nemi összetétele, az
érintett agyterület és a felvételi tünetek súlyossága hasonló volt. A vizsgálati
csoportban szignifikánsan rosszabb volt a 7 és 14 napos mortalitás, mint a kontroll
csoportban, ugyanakkor a három hónapos klinikai kimenetelben szignifikáns
eltérést nem találtunk.
KÖVETKEZTETÉS: A nem-traumás agyvérzés kialakulásakor észlelhető
emelkedett véralkoholszint kedvezőtlenül befolyásolta a korai mortalitást.
Vizsgálatunk felveti esetleges új terápiás megközelítés szükségességét
alkoholhatás alatt érkező akut, nem-traumás agyvérzett betegeknél.



